Aktrise (40) swanger: ‘Wonderwerk van God oorweldig ons’Erica Wessels en haar man, Willem Boshoff, verwag hul eersteling. Hier spog sy met haar swanger magie tydens ‘n onlangse vakansie in die Seychelles. (Foto: Instagram via Erica Wessels) Erica Wessels (40), die bekende aktrise wat onlangs op die kassie te sien was as die boetebessie Ragel-Lee in die Afrikaanse televisiereeks Dwaalster, en haar man, Willem Boshoff, verwag hul eersteling – ŉ dogtertjie. Wessels, wat onlangs in ŉ onderhoud met Maroela Media vertel het dat sy op 40 baie gemakliker in haar vel is as die karakter wat sy in dié omstrede kykNET-dramareeks vertolk het, is nou 21 weke swanger en in haar tweede trimester. Sy vertel dat sy en haar man, ŉ aktuaris, totaal stomgeslaan is deur die ingewikkeldheid én orde van die lewe en die skepping. “Dit is niks anders as ŉ wonderwerk nie,” vertel sy aan Maroela Media. “Ek weet ek én Willem is oorweldig deur dié wonderwerk van God wat finaal haar verskyning kom maak het! Ons is albei verskriklike late-bloomers – ek was 38 en hy 40 toe ons getroud is. En teen die tyd wat ons dogter haar verskyning gaan maak is ek al 41.” Erica en haar man, Willem Boshoff. (Foto: Instagram via Erica Wessels) Die paartjie is in 2016 by die Winery Road Forest buite Stellenbosch in die eg verbind en Wessels vertel dat dit hulle ongeveer 26 maande geneem het om swanger te raak. “Dit was ŉ lang en moeilike proses gevul met baie teleurstelling, oorweldigende statistieke oor ouderdom en fertiliteit en dan nog steeds opstaan en weer probeer. So ek dink miskien is daar ŉ voor die hand liggende dankbaarheid wat hand aan hand gepaard gaan met ŉ lankverwagte deurbraak,” sê Wessels. Sy voeg by dat haar eerste trimester op ŉ fisieke vlak ontsettend uitdagend was. “Dit was rof. Ek was regtig so siek soos ŉ hond! Ek het selfs een aand in die hospitaal beland van braking! ŉ Konstante naarheid het my soos ŉ donderwolk gevolg en ek kon nie gesonde, normale kos oor my lippe kry nie. Op die ou einde het ek vrede gemaak met Coca-Cola, soutbeskuitjies en so nou en dan ŉ stukkie roosterbrood met kaas. Moegheid was soos ŉ kledingstuk wat ek daagliks aangetrek het en die hormone was interessant,” lag sy. Erica Wessels wys haar swanger magie in die Seychelles. (Foto: Instagram via Erica Wessels) “Nou in my tweede trimester gaan dinge wonderlik goed. Ek het ŉ enorme eetlus en ek voel weer vol energie en lus vir die lewe.” Toe sy uiteindelik die positiewe bloedtoetsresultaat kry, was sy amper heeltemal verslae en amper in ongeloof ná maande se teleurstelling, sê sy. “Omdat ons so lank gevat het, was ons proses anders. Ons moes bloedtoetse doen om te kyk of die resultate positief is. Die oggend wat ons die uitslag terug sou kry het ek stout en stilletjies op ŉ swangerskaptoets gepiepie – en dit was positief! Willem was in die sitkamer besig met iets en ek het stilweg en saggies in die deur gestaan en gesê: ‘Lief, daar is twee lyntjies. Ek dink dit beteken dit is positief.’ Willem se reaksie was ŉ baie sterk en histeriese ‘Heerlikheid, Erica! Wat?’ “Ons het net vir mekaar gestaar, begin lag en besluit om te wag vir die bloedtoetsresultaat, maar in my hart het ek geweet die koeël is deur die kerk.” Wessels vertel sy is die jongste van vyf kinders en tannie van 11. “So, vir ons is ŉ groot familie en stringe kinders heeltemal normaal. Die jongste kleindogter is egter ook nou agt jaar oud, so die familie is vreeslik verheug oor die nuwe kleinding wat op pad is.” Erica Wessels. (Foto: Instagram via Erica Wessels) Sy vertel ook dat sy geen verwagtinge van haar dogter het nie en dat sy moet weet sy is vry om haar ware self uit te leef. “Ek glo sy gaan kom soos wat sy is, met ŉ wêreld van haar eie en haar unieke talente, drome en nuuskierighede. Ek wil hê sy moet weet dat ons haar sal ondersteun en lei om ŉ gesonde, vol mensie te word, soveel soos wat ons kan. “Eerlikwaar sal ek gelukkig wees as sy ŉ mens is wat haar medemens liefhet, iemand is wat mense werklik raaksien en haar Skepper soek. Iemand wat goedhartig is en streef na karakter, integriteit, eerlikheid en egtheid. Die detail van die res hou ek met ŉ opgewonde, oop hand. En ek dink sy gaan ons verras … met speel en kleur en wêrelde van pret!” A post shared by Erica Wessels (@ericawes_)